ชวนประชาชนร่วมกันปฏิบัติตามมาตรการ 3 เก็บ ป้องกัน 3 โรค เร่งกำจัดยุงลาย
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ขณะนี้ประเทศไทยหลายพื้นมีฝนตกต่อเนื่อง เกิดน้ำท่วมขังเป็นแหล่งเพาะพันธุ์ลูกน้ำยุงลายพาหะนำโรคไข้เลือดออก โรคไข้ซิกา โรคไข้ปวดข้อยุงลาย เฉพาะสถานการณ์โรคไข้เลือดออกในประเทศไทย ตั้งแต่วันที่ 1 มกราคม - 29 สิงหาคม 2565 พบผู้ป่วยแล้ว 19,380 ราย มีผู้ป่วยเสียชีวิตแล้ว 16 ราย โดยปีนี้ถือว่ามีผู้ป่วยและผู้เสียชีวิตสูงกว่าปีที่แล้วถึง 167% เนื่องจากปีนี้มีการผ่อนคลายมาตรการโรคโควิด -19 ทำให้ประชาชนมีการเดินทางและไปทำกิจกรรมในที่สาธารณะได้มากขึ้น เช่น โรงเรียน สถานที่ท่องเที่ยว สถานที่ทำงาน จากการสำรวจลูกน้ำยุงลายของเจ้าหน้าที่สาธารณสุข พบร้อยละ 40 – 60 ของโรงเรียน วัด โรงแรม รีสอร์ท โรงงาน และสถานที่ราชการ มีลูกน้ำยุงลาย เป็นสาเหตุสำคัญให้เกิดการแพร่ระบาดของโรคไข้เลือดออกในปีนี้ กรมควบคุมโรค ขอความร่วมมือสำนักงานสาธารณสุขจังหวัด เร่งดำเนินการกำจัดแหล่งเพาะพันธุ์ยุงลาย ร่วมกับภาคีเครือข่ายทุกภาคส่วน โดยผ่านกลไกของคณะกรรมการโรคติดต่อจังหวัด และสนับสนุนให้มีการจัดกิจกรรมจิตอาสาพัฒนาสิ่งแวดล้อมกำจัดแหล่งเพาะพันธุ์ยุงลาย ต่อเนื่องทั่วประเทศ ขอความร่วมมือประชาชนป้องกันการเกิดยุงลาย ด้วยการปฏิบัติตามมาตรการ 3 เก็บ ป้องกัน 3 โรคคือ เก็บบ้านให้สะอาด ไม่ให้มีมุมอับทึบเป็นที่เกาะพักของยุงลาย เก็บขยะ เศษภาชนะไม่ให้เป็นแหล่งเพาะพันธุ์ยุง ปิดฝาภาชนะเก็บน้ำให้มิดชิด เพื่อป้องกันยุงลายมาวางไข่ ป้องกันยุงกัด เช่น การทายากันยุง นอนในมุ้ง ใช้ยาจุดกันยุง ใส่เสื้อแขนยาวกางเกงขายาว ป้องกันการเสียชีวิต โดยหากมีบุตรหลานหรือคนในครอบครัว มีไข้สูงเกิน 2 วัน เช็ดตัว หรือกินยาลดไข้แล้วไข้ไม่ลด หรือไข้ลดแต่กลับมาสูงอีก อาจมี หรือไม่มีจุดเลือดตามตัว ขอให้คิดก่อนว่าอาจป่วยโรคไข้เลือดออก ไม่ควรรับประทานยาลดไข้กลุ่ม NSAIDs เช่น แอสไพริน และไอบูโพรเฟน เพราะจะทำให้มีเลือดออกมากขึ้นและเสียชีวิตได้ ควรรีบพบแพทย์ทันที เพื่อลดโอกาสการเสียชีวิต